KOMISIJOS REGLAMENTAS (EB) Nr. 1249/2004
2004 m. liepos 7 d.
dėl kai kurių išimtinių rinkos palaikymo priemonių Nyderlandų kiaušinių sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo (1), ypač į jo 14 straipsnį,
kadangi:
(1)
Kai kuriuose Nyderlandų gamybos regionuose užregistravus paukščių gripą, 2003 m. kovo 3 d. Komisijos sprendimu 2003/153/EB dėl apsaugos priemonių, taikomų rimtai įtarus paukščių gripą Nyderlanduose (2), šiai valstybei narei buvo nustatyti veterinariniai ir prekybos apribojimai. Dėl to buvo laikinai uždrausta Nyderlandų teritorijoje pervežti ir parduoti perinti skirtus kiaušinius.
(2)
Laisvo perinti skirtų kiaušinių pervežimo apribojimai, atsiradę taikant veterinarines saugos priemones, galėjo labai neigiamai paveikti Nyderlandų perinti skirtų kiaušinių rinką. Nyderlandų valdžios institucijos ėmėsi rinkos palaikymo priemonių, taikomų tik tol, kol tai yra būtina, ir tik perinti skirtų kiaušinių sektoriui. Pagal šias priemones numatyta galimybė perinti skirtus kiaušinius, kurių nebegalima dėti į inkubatorių, panaudoti perdirbimui į kiaušinių produktus.
(3)
Šios priemonės teigiamai paveikė perinti skirtų kiaušinių ir apskritai visą kiaušinių rinką. Todėl galima jas priskirti prie išimtinių rinkos palaikymo priemonių, taikomų pagal Reglamento (EEB) Nr. 2771/75 14 straipsnį, ir skirti paramą ekonominiams nuostoliams, patirtiems dėl perinti skirtų kiaušinių perdirbimo į kiaušinių produktus, kompensuoti.
(4)
Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Perinti skirtų kiaušinių, kurių KN kodas 0407 00 19, naudojimas perdirbimui 2003 m. kovo 1 d.-gegužės 31 d. pagal Nyderlandų vyriausybės nutarimą, priimtą taikant Sprendimą 2003/153/EB, yra išimtinė rinkos palaikymo priemonė pagal Reglamento (EEB) Nr. 2771/75 14 straipsnį.
2. Atsižvelgiant į 1 dalyje minimą priemonę, už kiekvieną perinti skirtą kiaušinį skiriama 0,081 euro kompensacija, bet ne daugiau kaip už 3 704 000 vienetų.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Visas šis reglamentas yra privalomas ir tiesiogiai taikomas visose valstybėse narėse.
Priimta Briuselyje, 2004 m. liepos 7 d.